ΚΑΝΟΝΙΣΜΟΣ (ΕΟΚ) αριθ. 1907/90 ΤΟΥ ΣΥΜΒΟΥΛΙΟΥ

της 26ης Ιουνίου 1990

σχετικά με ορισμένες προδιαγραφές εμπορίας για τα αυγά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των αυγών [1], όπως τροποποιήθηκε τελευταία από τον κανονισμό (ΕΟΚ) αριθ. 1235/89 [2], και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 2771/75 προβλέπει τον καθορισμό προδιαγραφών οι οποίες δύνανται να αφορούν ιδίως την κατάταξη κατά κατηγορία ποιότητας και βάρους, τη συσκευασία, την εναποθήκευση, τη μεταφορά, την παρουσίαση και την επισήμανση των αυγών·

ότι τέτοιες προδιαγραφές δύνανται να συμβάλουν στη βελτίωση της ποιότητας των αυγών και να διευκολύνουν, ως εκ τούτου, τη διάθεσή τους· ότι, εξάλλου, είναι προς το συμφέρον των παραγωγών, των εμπόρων και των καταναλωτών να εφαρμόζονται προδιαγραφές εμπορίας σε ό,τι αφορά τα αυγά ορνίθων για ανθρώπινη κατανάλωση·

ότι ο κανονισμός (ΕΟΚ) αριθ. 2772/75 της 29ης Οκτωβρίου 1975 [3], καθορίζει ορισμένες προδιαγραφές εμπορίας για τα αυγά, που πρέπει να επανεξετάζονται τακτικά ώστε να παρέχονται καλύτερες εγγυήσεις και ακριβή στοιχεία στον τελικό καταναλωτή αυγών έχοντας ιδίως υπόψη την εξέλιξη των εμπορικών πρακτικών·

ότι, από την πείρα που αποκτήθηκε με τις υπάρχουσες προδιαγραφές και από τις διαβουλεύσεις των οργανώσεων που αντιπροσωπεύουν του εμπόρους, αφενός, και τους καταναλωτές, αφετέρου, προκύπτει η ανάγκη ορισμένων προσαρμογών και η θέσπιση ορισμένων λεπτομερών κανόνων σύμφωνα με το άρθρο 17 του κανονισμού (ΕΟΚ) αριθ. 2771/75 για να διευκολυνθούν οι μεταγενέστερες προσαρμογές·

ότι η θέσπιση των αναγκαίων προδιαγραφών απαιτεί σαφή διάκριση μεταξύ των αυγών τα οποία είναι κατάλληλα για ανθρώπινη κατανάλωση και των αυγών, ιδίως των σπασμένων ή των αυγών που έχουν υποστεί επώαση, τα οποία δεν είναι κατάλληλα και τα οποία προορίζονται να χρησιμοποιηθούν κατ' αρχήν σε βιομηχανίες άλλες εκτός από τις βιομηχανίες ειδών διατροφής· ότι οι κανόνες αυτοί απαιτούν επί πλέον τα αυγά άλλων ειδών να μην αναμιγνύονται με τα αυγά των ορνίθων·

ότι οι προδιαγραφές πρέπει να εφαρμόζονται σε όλα τα αυγά ορνίθων που τίθενται σε εμπορία στο έδαφος της Κοινότητας· ότι πρέπει πάντως να εξαιρεθούν από το πεδίο της εφαρμογής τους ορισμένες μορφές πωλήσεως από τον παραγωγό στον καταναλωτή εφόσον πρόκειται για μικρές ποσότητες· ότι, εξάλλου, θα πρέπει να απαλλάσσονται από την κατάταξη και τη σήμανση τα αυγά που μεταφέρονται από τον τόπο παραγωγής προς ένα κέντρο συσκευασίας ή προς ορισμένες αγορές χονδρικής πωλήσεως, καθώς και εκείνα που προορίζονται να χρησιμοποιηθούν στη βιομηχανία ειδών διατροφής·

ότι πρέπει, επομένως, να καταρτισθεί ο πίνακας των προμηθευτών των επιχειρήσεων, οι οποίες μπορούν να κατατάσσουν αυγά κατά κατηγορία ποιότητας και βάρους·

ότι η κατάταξη των αυγών πρέπει να περιορίζεται στις επιχειρήσεις οι οποίες είναι επαρκώς εξοπλισμένες προς τούτο·

ότι οι προδιαγραφές ποιότητας των αυγών πρέπει να γίνονται εύκολα αντιληπτές από τον καταναλωτή και να συμβαδίζουν με τις ορθολογιστικές προσπάθειες που γίνονται σε όλα τα στάδια της διανομής· ότι, επομένως, θα πρέπει να προβλεφθεί περιορισμένος αλλά ικανοποιητικός αριθμός κατηγοριών ποιότητας και βάρους·

ότι ο καταναλωτής πρέπει να έχει τη δυνατότητα να διακρίνει τα αυγά των διαφόρων κατηγοριών ποιότητας και βάρους· ότι η απαίτηση αυτή μπορεί να ικανοποιηθεί με τη σήμανση των αυγών και των συσκευασιών·

ότι είναι αναγκαίο να καθοριστούν ποιες ενδείξεις μπορούν να χρησιμοποιούνται επί των συσκευασιών και ποιες πρέπει να χρησιμοποιούνται· ότι η χρήση ορισμένων προαιρετικών ενδείξεων πρέπει να αποτελέσει αντικείμενο λεπτομερών κανόνων που θα θεσπιστούν σύμφωνα με την διαδικασία του άρθρου 17 του κανονισμού (ΕΟΚ) αριθ. 2771/75·

ότι η σήμανση των "φρέσκων αυγών" δύναται να είναι προαιρετική εφόσον η υποχρεωτική σήμανση των λοιπών αυγών εγγυάται την εύκολη διάκρισή τους·

ότι θα πρέπει να επιτρέπεται στους εμπόρους "φρέσκων αυγών" να επισημαίνουν τα αυγά με άλλες πληροφορίες για διαφημιστικούς σκοπούς·

ότι είναι ευκταίο να επιτραπεί στους εμπορευόμενους να επιθέτουν απευθείας επί των αυγών ορισμένες ενδείξεις που μέχρι σήμερα επιφυλάσσονταν στις μικρές συσκευασίες· ότι η χρησιμοποίηση των ενδείξεων αυτών πρέπει να υπόκειται σε όρους ανάλογους με εκείνους που προβλέπονται για τις συσκευασίες και σε αυστηρή εποπτεία· ότι στην περίπτωση των χύδην πωλουμένων αυγών η ημερομηνία κατατάξεως θα πρέπει να αντικαταστήσει την ημερομηνία συσκευασίας·

ότι κάθε άλλη επισήμανση θα μπορούσε να επηρεάσει το εμπόριο στην Κοινότητα·

ότι οι ορισμοί που προβλέπονται στους προηγούμενους κοινοτικούς κανονισμούς σχετικά με τη συσκευασία και τον τρόπο παρουσίασης των αυγών προς πώληση, πρέπει να διατυπωθούν σαφέστερα· ότι είναι αναγκαίο να προβλεφθούν οι αναγκαίες εγγυήσεις για το λιανικό εμπόριο αυγών χωρίς ειδική συσκευασία·

ότι η πείρα έχει δείξει ότι είναι πολύ αυστηρές οι παρούσες διατάξεις που προβλέπουν τη δυνατότητα χρησιμοποιήσεως, επί των αυγών ή επί της συσκευασίας τους, μόνο της συνιστωμένης ημερομηνίας πωλήσεως πέραν της υποχρεωτικής ημερομηνίας συσκευασίας· ότι πρέπει κατά συνέπεια να προβλεφθεί η δυνατότητα χρήσης ορισμένων άλλων ημερομηνιών υπό καθορισμένες συνθήκες· ότι, για πρακτικούς σκοπούς δεν θα πρέπει να διατηρηθεί η ένδειξη της περιόδου συσκευασίας·

ότι πρέπει να θεσπισθούν κοινές διατάξεις για τη συσκευασία με τις οποίες θα διασφαλίζεται η ποιότητα των αυγών και θα διευκολύνεται το εμπόριο και ο έλεγχος της τήρησης των προδιαγραφών·

ότι προκειμένου ο καταναλωτής να έχει δυνατότητα επιλογής και να εξασφαλίζεται ότι του παρέχονται αγαθά που τηρούν τις προδιαγραφές ποιότητας και βάρους, οι έμποροι λιανικής πώλησης πρέπει να εκθέτουν τις κατάλληλες πληροφορίες είτε επί των αγαθών ή δίπλα σε αυτά·

ότι είναι απαραίτητο, προς το συμφέρον του παραγωγού και του καταναλωτού, τα εισαγόμενα αυγά προελεύσεως τρίτων χωρών να είναι σύμφωνα προς τις κοινοτικές προδιαγραφές·

ότι οι ειδικές διατάξεις που ισχύουν σε ορισμένες τρίτες χώρες μπορούν να δικαιολογήσουν παρεκκλίσεις οι οποίες καθιστούν δυνατές, στην περίπτωση αυτή, τις εξαγωγές εκτός της Κοινότητας· ότι είναι σκόπιμο να αποκλεισθούν από το πεδίο εφαρμογής των κοινοτικών κανόνων τα αυγά που εισάγονται από τρίτες χώρες ή εξάγονται προς τρίτες χώρες, σε μικρές ποσότητες, από τον καταναλωτή για τις προσωπικές του ανάγκες·

ότι κάθε κράτος μέλος είναι αρμόδιο να υποδείξει τον ή τους υπεύθυνους για τον έλεγχο φορείς· ότι οι λεπτομέρειες του ελέγχου αυτού πρέπει να είναι ενιαίες·

ότι κάθε κράτος μέλος είναι επίσης αρμόδιο να θεσπίζει τις κυρώσεις που επιβάλλονται για τις παραβάσεις·

ότι οι διατάξεις του παρόντος κανονισμού δεν θίγουν τις κοινοτικές διατάξεις οι οποίες δύνανται να θεσπισθούν για την εναρμόνιση των διατάξεων της κτηνιατρικής νομοθεσίας και της νομοθεσίας των ειδών διατροφής και αποβλέπουν στην προστασία της υγείας των ανθρώπων και των ζώων και στην αποφυγή της νοθεύσεως και των καταδολιεύσεων·

ότι λόγω των ανωτέρω ουσιαστικών τροποποιήσεων και λόγω της ανάγκης άλλων καθαρά τυπικών τροποποιήσεων του κανονισμού (ΕΟΚ) αριθ. 2772/75, ενδείκνυται, για λόγους σαφήνειας, η ανασύνταξη της νομοθεσίας που εφαρμόζεται στον τομέα αυτό·

ότι, κατά συνέπεια, ο κανονισμός (ΕΟΚ) αριθ. 2772/75 μπορεί να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού νοούνται ως:

1. "αυγά": τα αυγά ορνίθων με κέλυφος, κατάλληλα για άμεση ανθρώπινη κατανάλωση ή για χρησιμοποίηση στις βιομηχανίες ειδών διατροφής, εξαιρουμένων των σπασμένων αυγών, των αυγών που έχουν υποστεί επώαση και των βρασμένων αυγών,

2. "βιομηχανικά αυγά": τα αυγά ορνίθων με κέλυφος, εκτός από εκείνα που αναφέρονται στο σημείο 1, συμπεριλαμβανομένων των σπασμένων αυγών και των αυγών που έχουν υποστεί επώαση, αλλά εξαιρουμένων των βρασμένων αυγών,

3. "αυγά προς επώαση": τα αυγά τα προοριζόμενα για την παραγωγή νεοσσών, προσδιοριζόμενα σύμφωνα με τη ρύθμιση για τα αυγά προς επώαση,

4. "σπασμένα αυγά": αυγά που παρουσιάζουν ελαττώματα στο κέλυφος κα στις μεμβράνες τους, τα οποία οδηγούν σε έκθεση του περιεχομένου τους,

5. "ραγισμένα αυγά": αυγά το κέλυφος των οποίων έχει υποστεί ζημίες, χωρίς να παρουσιάζει λύση συνεχείας και χωρίς θραύση της μεμβράνης,

6. "αυγά που έχουν υποστεί επώαση": τα αυγά από τη στιγμή που τίθενται στην εκκολαπτική μηχανή,

7. "εμπορία": η κατοχή ή η έκθεση προς πώληση, η προσφορά προς πώληση, η πώληση, η παράδοση ή κάθε άλλη μορφή εμπορίας,

8. "συλλέκτης": κάθε πρόσωπο στο οποίο οι αρμόδιες αρχές επιτρέπουν να συλλέγει αυγά από τον παραγωγό για να τα παραδίδει:

α) σε ένα κέντρο συσκευασίας·

β) σε μία αγορά στην οποία προσέρχονται ως αγοραστές μόνον οι χονδρέμποροι των οποίων η επιχείρηση έχει εγκριθεί ως κέντρο συσκευασίας ή

γ) στη βιομηχανία,

9. "κέντρο συσκευασίας": επιχείρηση στην οποία η αρμόδια αρχή επιτρέπει να ταξινομεί αυγά κατά κατηγορία ποιότητας και βάρους,

10. "παρτίδα": σύνολο αυγών, που προέρχονται από το ίδιο κέντρο συσκευασίας τα οποία βρίσκονται στο ίδιο μέρος, συσκευασμένα ή χύμα, με την ίδια ημερομηνία συσκευασίας ή ταξινόμησης, ή της ίδιας κατηγορίας ποιότητας και βάρους,

11. "μεγάλες συσκευασίες": συσκευασίες, ανοικτά δοχεία ή περιέκτες που περιέχουν περισσότερα από 36 αυγά,

12. "μικρές συσκευασίες": συσκευασίες, δίσκοι ή θήκες καλυμμένες με λεπτό φύλλο πλαστικού, εξαιρουμένων των ακάλυπτων δίσκων ή θηκών, που περιέχουν 36 αυγά το πολύ,

13. "πώληση χύμα": διάθεση αυγών στη λιανική πώληση εξαιρουμένων των αυγών σε μεγάλες ή μικρές συσκευασίες.

Άρθρο 2

1. Όταν τα αυγά αποτελούν αντικείμενο επαγγελματικής απασχόλησης ή εμπορίας, μπορούν να διατίθενται στο εμπόριο εντός της Κοινότητας μόνον αν πληρούν τις διατάξεις του παρόντος κανονισμού.

2. Εντούτοις, είναι δυνατό να μην ταξινομούνται κατά κατηγορία ποιότητας και βάρους και να μη σημαίνονται:

α) τα αυγά τα οποία μεταφέρονται απ' ευθείας από τον τόπο παραγωγής σε ένα κέντρο συσκευασίας ή σε μια αγορά στην οποία προσέρχονται ως αγοραστές μόνον είτε οι χονδρέμποροι των οποίων η επιχείρηση έχει εγκριθεί ως κέντρο συσκευασίας σύμφωνα με τις διατάξεις του άρθρου 5 είτε, για μεταποίηση, οι επιχειρήσεις της βιομηχανίας ειδών διατροφής που είναι εγκεκριμένες σύμφωνα με την οδηγία 89/437/ΕΟΚ της 20ής Ιουνίου 1989 σχετικά με τα προβλήματα υγείας και υγιεινής όσον αφορά την παραγωγή και τη διάθεση στην αγορά των προϊόντων αυγών [4]·

β) τα αυγά τα οποία παράγονται εντός της Κοινότητας και παραδίδονται για μεταποίηση σε επιχειρήσεις της βιομηχανίας ειδών διατροφής που είναι εγκεκριμένες σύμφωνα με την οδηγία 89/437/ΕΟΚ.

3. Οι διατάξεις του κανονισμού αυτού δεν εφαρμόζονται στα αυγά που παραδίδονται από τον παραγωγό κατ' ευθείαν στον καταναλωτή για τις προσωπικές του ανάγκες στον τόπο όπου βρίσκεται η εκμετάλλευση του παραγωγού αυτού, σε μια τοπική λαϊκή αγορά, με εξαίρεση τις δημοπρασίες, ή στις πωλήσεις κατ' οίκον, υπό τον όρο ότι τα αυγά προέρχονται από τη δική του παραγωγή, δεν είναι συσκευασμένα σύμφωνα με τα άρθρα 10 έως 12 και δεν χρησιμοποιείται καμιά από τις ενδείξεις σχετικά με τις κατηγορίες ποιότητας και βάρους που προβλέπονται στον παρόντα κανονισμό.

4. Οι διατάξεις του κανονισμού αυτού δεν θίγουν τις διατάξεις που αφορούν θέματα υγείας των ζώων ή των ανθρώπων σε θέματα τροφίμων και οι οποίες θεσπίζονται για να εξασφαλιστεί η τήρηση των υγειονομικών προδιαγραφών που ισχύουν για τα προϊόντα ή για να προστατευθεί η υγεία των ζώων ή των ανθρώπων.

Άρθρο 3

Τα αυγά που αναφέρονται στο άρθρο 1 σημείο 1) δεν πρέπει να αναμιγνύονται με αυγά άλλου είδους.

Άρθρο 4

1. Με την επιφύλαξη του άρθρου 2 ο παραγωγός μπορεί να παραδίδει:

α) αυγά, μόνο στους συλλέκτες, στα κέντρα συσκευασίας, στις αγορές κατά την έννοια του άρθρου 2 παράγραφος 2 στοιχείο α) ή στη βιομηχανία·

β) βιομηχανικά αυγά, εκτός από τα αυγά που έχουν υποστεί επώαση, μόνο στα κέντρα συσκευασίας ή στη βιομηχανία, εκτός της βιομηχανίας ειδών διατροφής·

γ) αυγά που έχουν υποστεί επώαση, μόνο σε εγκαταστάσεις επεξεργασίας ή στη βιομηχανία, με εξαίρεση τη βιομηχανία ειδών διατροφής.

2. Τα αυγά που έσπασαν τυχαία στα κέντρα συσκευασίας παραδίδονται μόνον στην μεταποιητική βιομηχανία εκτός από τη βιομηχανία τροφίμων.

Άρθρο 5

1. Πλην των περιπτώσεων που προβλέπονται στο άρθρο 8, μόνο τα κέντρα συσκευασίας μπορούν να ταξινομούν αυγά κατά κατηγορίες ποιότητας και βάρους.

2. Τα κέντρα συσκευασίας τηρούν ενημερωμένο πίνακα των προμηθευτών τους.

3. Με βάση τα κριτήρια που ορίζονται σύμφωνα με τη διαδικασία του άρθρου 20, η αρμόδια αρχή επιτρέπει την ταξινόμηση των αυγών και χορηγεί, ύστερα από σχετική αίτηση, ένα διακριτικό αριθμό σε κάθε επιχείρηση ή παραγωγό που διαθέτει κατάλληλους χώρους και κατάλληλο τεχνικό εξοπλισμό για την ταξινόμηση των αυγών κατά κατηγορία ποιότητας και βάρους. Η άδεια αυτή μπορεί να ανακαλείται όταν παύουν να πληρούνται οι απαιτούμενες προϋποθέσεις.

Άρθρο 6

1. Τα αυγά ταξινομούνται στις ακόλουθες κατηγορίες ποιότητας:

- κατηγορία Α ή "αυγά φρέσκα",

- κατηγορία Β ή "αυγά δευτέρας ποιότητας ή διατηρημένα",

- κατηγορία Γ ή "υποβαθμισμένα αυγά προοριζόμενα για τη βιομηχανία ειδών διατροφής".

2. Τα αυγά της κατηγορίας Α πρέπει να ταξινομούνται κατά βάρος.

3. Τα αυγά ταξινομούνται στις κατηγορίες Α και Β βάσει ιδίως των κριτηρίων της παραγράφου 2 του άρθρου 20.

Άρθρο 7

Στα αυγά της κατηγορίας Α είναι δυνατόν να τίθενται μία ή περισσότερες από τις ακόλουθες ενδείξεις:

α) η ημερομηνία συσκευασίας ή, σε περίπτωση πωλήσεων χύμα, η ημερομηνία ταξινόμησης·

β) μία ή περισσότερες άλλες ημερομηνίες, έτσι ώστε να παρέχονται συμπληρωματικές πληροφορίες στον καταναλωτή·

γ) η κατηγορία ποιότητας·

δ) η κατηγορία βάρους·

ε) ο αριθμός του κέντρου συσκευασίας·

στ) το όνομα ή η εταιρική επωνυμία του κέντρου συσκευασίας·

ζ) η εμπορική επωνυμία ή εμπορικό σήμα·

η) η αναφορά του τύπου εκτροφής·

θ) η ένδειξη της προέλευσης των αυγών·

ι) ο κωδικός αναγνώρισης της εκμετάλλευσης του παραγωγού.

Οι ενδείξεις που προβλέπονται στα στοιχεία στ) και ζ) χρησιμοποιούνται μόνο σύμφωνα με τους σχετικούς όρους που προβλέπονται στο άρθρο 10 παράγραφος 1 στοιχείο α).

Οι ενδείξεις που προβλέπονται στα στοιχεία β), η) και θ) χρησιμοποιούνται μόνο σύμφωνα με τους όρους που προβλέπονται στο άρθρο 10 παράγραφος 3.

Άρθρο 8

1. Τα αυγά των κατηγοριών Β και Γ, εκτός από τα ραγισμένα αυγά, φέρουν διακριτικό σήμα ενδεικτικό της κατηγορίας ποιότητας. Μπορούν επίσης να φέρουν μία ή περισσότερες από τις ενδείξεις που αναφέρονται στο άρθρο 7.

2. Τα αυγά των κατηγοριών Α και Β τα οποία δεν ανταποκρίνονται πλέον στα χαρακτηριστικά που ορίζονται για τις κατηγορίες αυτές, υποβαθμίζονται και μπορούν να επαναταξινομηθούν στην κατηγορία Β ή Γ αντίστοιχα ανάλογα με τα χαρακτηριστικά τους.

Στην περίπτωση αυτή, τα αυγά φέρουν διακριτικό σήμα σύμφωνα με την παράγραφο 1. Οι ενδείξεις που έχουν ενδεχομένως τεθεί, σύμφωνα με το άρθρο 7 ή με την παράγραφο 1 του παρόντος άρθρου, μπορούν να διατηρηθούν, με εξαίρεση την ένδειξη που αφορά την κατηγορία βάρους η οποία, εφόσον χρειάζεται, τροποποιείται.

3. Ωστόσο, κατά παρέκκλιση των διατάξεων της παραγράφου 2, τα αυγά των κατηγοριών Α και Β, τα οποία δεν ανταποκρίνονται πλέον στα χαρακτηριστικά που ορίζονται για τις κατηγορίες αυτές, μπορούν να διατίθενται απευθείας στη βιομηχανία ειδών διατροφής, χωρίς τις ενδείξεις που αναφέρονται στην παράγραφο 2, υπό τον όρο ότι στη συσκευασία τους αναφέρεται σαφώς ο προορισμός τους.

Άρθρο 9

Τα αυγά δεν επιτρέπεται να φέρουν οποιαδήποτε άλλη ένδειξη εκτός των προβλεπομένων από τον παρόντα κανονισμό.

Άρθρο 10

1. Οι μεγάλες συσκευασίες και οι μικρές συσκευασίες, ακόμη και όταν περιέχονται εντός μεγάλων συσκευασιών, φέρουν σε μία από τις εξωτερικές όψεις με ευκρινή και ευανάγνωστα γράμματα:

α) το όνομα ή την εταιρική επωνυμία και τη διεύθυνση της επιχείρησης η οποία συσκεύασε ή μερίμνησε για τη συσκευασία των αυγών· το όνομα, την εταιρική επωνυμία ή το εμπορικό σήμα που χρησιμοποιείται από την επιχείρηση αυτή, το οποίο μπορεί να είναι ένα εμπορικό σήμα που χρησιμοποιείται συλλογικά από πολλές επιχειρήσεις, μπορεί να υπάρχει επί της συσκευασίας, εφόσον δεν περιλαμβάνει καμία αναφορά ασυμβίβαστη προς τον παρόντα κανονισμό όσον αφορά την ποιότητα ή τη φρεσκάδα των αυγών ή τον τύπο εκτροφής που εφαρμόστηκε για την παραγωγή τους ή την καταγωγή των αυγών·

β) το διακριτικό αριθμό του κέντρου συσκευασίας·

γ) την κατηγορία ποιότητας και την κατηγορία βάρους. Τα αυγά της κατηγορίας Α διακρίνονται με τον όρο "κατηγορία Α" ή με το γράμμα "Α", σε συνδυασμό ή όχι με τον όρο "φρέσκα"·

δ) τον αριθμό αυγών που περιέχει η συσκευασία·

ε) την ημερομηνία συσκευασίας·

στ) τις ενδείξεις όσον αφορά την ψύξη ή τη μέθοδο διατήρησης, σε μη κωδικοποιημένη μορφή, προκειμένου για τα ευρισμόμενα σε ψύξη ή τα διατηρημένα αυγά.

2. Ωστόσο, τόσο οι μεγάλες όσο και οι μικρές συσκευασίες μπορούν να φέρουν στις εσωτερικές ή εξωτερικές όψεις τις εξής συμπληρωματικές ενδείξεις:

α) την τιμή πώλησης·

β) κωδικούς που αφορούν τη διαχείριση λιανικής πώλησης ή/και τον έλεγχο των αποθεμάτων·

γ) μία ή περισσότερες επιπλέον ημερομηνίες που παρέχουν συμπληρωματικές πληροφορίες στον καταναλωτή·

δ) ενδείξεις σχετικά με ειδικές συνθήκες αποθήκευσης·

ε) ενδείξεις που αποβλέπουν στην προώθηση των πωλήσεων, υπό τον όρο ότι οι ενδείξεις αυτές και ο τρόπος με τον οποίο αναφέρονται, δεν δημιουργούν κίνδυνο παραπλάνησης του αγοραστή.

3. Οι συμπληρωματικές ημερομηνίες και οι ενδείξεις σχετικά με τη μέθοδο εκτροφής και την προέλευση των αυγών μπορούν να χρησιμοποιούνται μόνο σύμφωνα με τους κανόνες που καθορίζονται βάσει της διαδικασίας του άρθρου 17 του κανονισμού (ΕΟΚ) αριθ. 2771/75. Οι εν λόγω κανόνες καθορίζουν κυρίως, όσον αφορά τον τύπο εκτροφής, την ορολογία που χρησιμοποιείται στις εν λόγω ενδείξεις και, όσον αφορά την προέλευση των αυγών τα σχετικά κριτήρια.

Ωστόσο, σε περίπτωση που η χρήση των ενδείξεων σχετικά με τον τύπο εκτροφής ή την προέλευση των αυγών έχει δυσμενείς συνέπειες για την καλή λειτουργία της κοινοτικής αγοράς ή αν προκύψουν σοβαρές δυσκολίες όσον αφορά τον έλεγχο της χρησιμοποίησης των ενδείξεων αυτών και την αποτελεσματικότητά του, η Επιτροπή, ενεργώντας σύμφωνα με την ίδια διαδικασία, μπορεί να αναστέλλει τη χρησιμοποίηση των εν λόγω ενδείξεων.

Ωστόσο, σε περίπτωση που μεγάλες συσκευασίες περιέχουν μικρές συσκευασίες ή αυγά που φέρουν οποιαδήποτε ένδειξη σχετικά με τον τύπο εκτροφής ή την προέλευση, τα στοιχεία αυτά πρέπει να αναγράφονται και στις μεγάλες συσκευασίες.

Άρθρο 11

1. Οι μεγάλες συσκευασίες πρέπει να είναι εφοδιασμένες με ταινία ή ετικέτα η οποία φέρει τις ενδείξεις που αναφέρονται στο άρθρο 10, η οποία δεν μπορεί να χρησιμοποιηθεί και πάλι μετά το άνοιγμα της συσκευασίας και η οποία χορηγείται από τους επίσημους οργανισμούς που αναφέρονται στο άρθρο 18 ή υπό τον έλεγχό τους. Εντούτοις αυτή η ταινία ή ετικέτα δεν είναι υποχρεωτική στην περίπτωση μεγάλων συσκευασιών με τη μορφή ανοικτών δοχείων ή περιεκτών, υπό τον όρο ότι η συσκευασία αυτή δεν εμποδίζει την εξακρίβωση των ενδείξεων που αναφέρονται στο άρθρο 10 και οι οποίες αναγράφονται στις μικρές συσκευασίες που περιέχονται εντός αυτών.

2. Κατ' εξαίρεση, στην περίπτωση παράδοσης, από τον συσκευαστή στο λιανικό εμπόριο, αυγών που προορίζονται για πωλήσεις χύμα, σε μικρές ποσότητες τα αυγά αυτά είναι δυνατόν να μην συσκευάζονται σε μεγάλες συσκευασίες σύμφωνα με όρους που θα καθοριστούν με τη διαδικασία του άρθρου 17 του κανονισμού (ΕΟΚ) αριθ. 2771/75.

Άρθρο 12

Η λέξη "έξτρα" μπορεί να χρησιμοποιείται στις μικρές συσκευασίες που περιέχουν αυγά της κατηγορίας "Α" και οι οποίες είναι εφοδιασμένες με ταινία ή ετικέτα. Η λέξη "έξτρα" πρέπει να είναι τυπωμένη στην ταινία ή την ετικέτα η οποία πρέπει να αφαιρείται και να καταστρέφεται το αργότερο την έβδομη ημέρα μετά τη συσκευασία.

Άρθρο 13

1. Τα αυγά που εκτίθενται ή προσφέρονται προς πώληση στο λιανικό εμπόριο πρέπει να παρουσιάζονται χωριστά ανάλογα με την κατηγορία ποιότητας και βάρους καθώς και, εφόσον χρειάζεται, ανάλογα με το εάν έχει χρησιμοποιηθεί ψύξη ή άλλη μέθοδος διατήρησης. Η κατηγορία ποιότητας, η κατηγορία βάρους καθώς και το γεγονός ότι πρόκειται για αυγά που έχουν υποστεί ψύξη ή για διατηρημένα αυγά, εφόσον πρόκειται για τέτοια περίπτωση, αναφέρονται κατά τρόπο απόλυτα ευδιάκριτο, που να μην προκαλεί παρερμηνείες σε βάρος του καταναλωτή.

2. Σε περίπτωση πωλήσεων χύμα, πρέπει επίσης να αναφέρονται ο διακριτικός αριθμός του κέντρου συσκευασίας που ταξινόμησε τα αυγά ή, στην περίπτωση αυγών εισαγωγής, η τρίτη χώρα καταγωγής και η ημερομηνία ταξινόμησης.

3. Ωστόσο, τα αυγά της ίδιας κατηγορίας ποιότητας, εκτός από τα αυγά της κατηγορίας Α τα οποία φέρουν την ένδειξη "έξτρα" σύμφωνα με το άρθρο 12, μπορούν να εκτίθενται ή να προσφέρονται προς πώληση σε μικρές συσκευασίες και να ανήκουν σε διαφορετικές κατηγορίες βάρους, με την προϋπόθεση ότι στις συσκευασίες αναφέρονται το συνολικό καθαρό βάρος και οι λέξεις "αυγά διαφόρων μεγεθών" ή οι διάφορες κατηγορίες βάρους.

Άρθρο 14

Οι συσκευασίες δεν φέρουν άλλες ενδείξεις εκτός από τις ενδείξεις που προβλέπονται στον παρόντα κανονισμό.

Άρθρο 15

Τα αυγά προέλευσης τρίτων χωρών μπορούν να εισάγονται για να τεθούν σε ελεύθερη κυκλοφορία στην Κοινότητα μόνον εάν:

α) ανταποκρίνονται προς τις διατάξεις των άρθρων 3,6 έως 9, 12, 13 παράγραφος 2 και 14·

β) περιέχονται σε συσκευασίες, συμπεριλαμβανομένων των μικρών συσκευασιών που περιέχονται σε μεγάλες συσκευασίες, οι οποίες φέρουν με ευκρινείς και ευανάγνωστους χαρακτήρες τις ακόλουθες ενδείξεις:

αα) τη χώρα καταγωγής,

ββ) το όνομα της επιχείρησης συσκευασίας στην τρίτη χώρα,

γγ) την κατηγορία ποιότητας και βάρους,

δδ) όσον αφορά τις μεγάλες συσκευασίες, το βάρος σε χιλιόγραμμα των συσκευασμένων αυγών και τον αριθμό τους, και όσον αφορά τις μικρές συσκευασίες, τον αριθμό τους,

εε) την ημερομηνία συσκευασίας,

στ) το όνομα και τη διεύθυνση του αποστολέα στην περίπτωση μεγάλων συσκευασιών.

Άρθρο 16

1. Οι διατάξεις του παρόντος κανονισμού εφαρμόζονται και στα συσκευασμένα αυγά που προορίζονται για εξαγωγή εκτός της Κοινότητας. Εντούτοις, δεν θεωρείται ότι έχουν υποστεί επεξεργασία διατήρησης τα συσκευασμένα αυγά τα οποία προορίζονται για εξαγωγή και τα οποία έχουν υποβληθεί σε εμβάπτιση.

2. Κατά παρέκκλιση της παραγράφου 1 και για να ανταποκριθούν προς τις κανονιστικές διατάξεις ορισμένων χωρών εισαγωγής, τα συσκευασμένα και προοριζόμενα για εξαγωγή αυγά μπορούν:

α) να ανταποκρίνονται προς αυστηρότερες απαιτήσεις από τις απαιτήσεις που προβλέπονται στον παρόντα κανονισμό ως προς την ποιότητα, τη σήμανση και την τοποθέτηση ετικετών, ή προς πρόσθετες απαιτήσεις·

β) να φέρουν επί των συσκευασιών σήματα ή ενδείξεις διαφορετικής φύσεως υπό την επιφύλαξη ότι δεν υπάρχει πιθανότητα να γίνει σύγχυση μεταξύ των σημάτων και των ενδείξεων αυτών και εκείνων που προβλέπονται στον παρόντα κανονισμό.

3. Τα συσκευασμένα και προοριζόμενα για εξαγωγή αυγά μπορούν να είναι ταξινομημένα σύμφωνα με κατηγορίες βάρους διαφορετικές από εκείνες που θεσπίζονται σύμφωνα με το άρθρο 20. Στην περίπτωση αυτή, η κατηγορία βάρους αναγράφεται ευκρινώς στις συσκευασίες.

Άρθρο 17

Δεν εμπίπτουν στις διατάξεις του παρόντος κανονισμού τα αυγά που εισάγονται από τρίτες χώρες ή εξάγονται εκτός της Κοινότητας, σε μικρές ποσότητες που δεν υπερβαίνουν τα 60 αυγά, από τον καταναλωτή για τις προσωπικές του ανάγκες.

Άρθρο 18

1. Ο έλεγχος της τήρησης των διατάξεων του παρόντος κανονισμού διενεργείται από οργανισμούς που ορίζονται σε κάθε κράτος μέλος. Κάθε κράτος μέλος αποστέλλει κατάλογο των οργανισμών αυτών στα άλλα κράτη μέλη και στην Επιτροπή, το βραδύτερο ένα μήνα πριν από την ημερομηνία έναρξης της εφαρμογής του παρόντος κανονισμού. Κάθε τροποποίηση του καταλόγου αυτού ανακοινώνεται στα άλλα κράτη μέλη και στην Επιτροπή.

2. Ο έλεγχος των προϊόντων που αναφέρονται στον παρόντα κανονισμό διενεργείται δειγματοληπτικά, σε όλα τα στάδια εμπορίας καθώς και κατά τη διάρκεια της μεταφοράς. Όταν πρόκειται για αυγά εισαγόμενα από τρίτες χώρες, ο δειγματοληπτικός αυτός έλεγχος διενεργείται, επιπλέον, κατά τον εκτελωνισμό.

Άρθρο 19

1. Σε περίπτωση μη τήρησης των διατάξεων του παρόντος κανονισμού, δεν μπορούν να ληφθούν αποφάσεις παρά μόνον για ολόκληρη την ελεγχθείσα παρτίδα.

2. Στην περίπτωση κατά την οποία η ελεγχθείσα παρτίδα κρίνεται ότι δεν ανταποκρίνεται προς τις διατάξεις του παρόντος κανονισμού, ο οργανισμός που διενήργησε τον έλεγχο απαγορεύει την εμπορία της ή την εισαγωγή της αν η παρτίδα προέρχεται από τρίτη χώρα, εκτός αν, και μέχρις ότου, αποδειχθεί ότι επιτεύχθηκε η συμμόρφωσή της προς τις διατάξεις του παρόντος κανονισμού.

3. Ο οργανισμός που διενήργησε τον έλεγχο διαπιστώνει εάν επιτεύχθηκε η συμμόρφωση της απορριφθείσας παρτίδας προς τις διατάξεις του παρόντος κανονισμού ή εάν η διαδικασία για την επίτευξη του στόχου αυτού βρίσκεται ήδη εν εξελίξει.

Άρθρο 20

1. Οι λεπτομερείς κανόνες για την εφαρμογή του παρόντος κανονισμού θεσπίζονται με τη διαδικασία του άρθρου 17 του κανονισμού (ΕΟΚ) αριθ. 2771/75 και αφορούν ιδίως:

- τη συχνότητα συλλογής, την παράδοση και την επεξεργασία των αυγών,

- τα κριτήρια ποιότητας και τις κατηγορίες βάρους,

- τις ενδείξεις επί των αυγών και των συσκευασιών τους.

2. Προκειμένου για τη θέσπιση, βάσει της αναφερθείσας διαδικασίας της παραγράφου 1, παραμέτρων που θα εφαρμόζονται σε κάθε ποιοτική κατηγορία, λαμβάνονται υπόψη ιδίως τα ακόλουθα κριτήρια:

- η μορφή του κελύφους,

- η σύσταση του λευκού του αυγού,

- το ύψος του αεροθαλάμου,

- η μορφή και η θέση του κρόκου,

- η απουσία κηλίδων ή/και ξένων σωματιδίων,

- η ανάπτυξη του βλαστικού δίσκου.

3. Εφόσον είναι αναγκαίο με τη διαδικασία που προβλέπεται στην παράγραφο 1 θεσπίζονται κανόνες που επιβάλλουν όρια ή/και υποχρεωτικούς περιορισμούς για τη διατήρηση της ποιότητας των αυγών, λαμβάνοντας υπόψη τις διαφορετικές κλιματολογικές συνθήκες στις διάφορες περιοχές της Κοινότητας.

Άρθρο 21

Τα κράτη μέλη λαμβάνουν όλα τα απαραίτητα μέτρα για την επιβολή κυρώσεων για τις παραβάσεις των διατάξεων του παρόντος κανονισμού.

Άρθρο 22

1. Τα κράτη μέλη και η Επιτροπή ανακοινώνουν αμοιβαία τα στοιχεία που είναι αναγκαία για την εφαρμογή του παρόντος κανονισμού.

2. Τα μέτρα που αποσκοπούν στη διασφάλιση της ομοιόμορφης εφαρμογής του παρόντος κανονισμού θεσπίζονται με τη διαδικασία του άρθρου 17 του κανονισμού (ΕΟΚ) αριθ. 2771/75.

Άρθρο 23

1. Ο κανονισμός (ΕΟΚ) αριθ. 2772/75 καταργείται.

2. Σε κάθε περίπτωση κατά την οποία κοινοτικές πράξεις παραπέμπουν σε άρθρα του κανονισμού (ΕΟΚ) αριθ. 2772/75, ισχύει ο πίνακας αντιστοιχίας που περιέχεται στο παράρτημα.

3. Ωστόσο, μέχρι την 1η Ιουλίου 1991, τα κράτη μέλη μπορούν να εξακολουθούν να εφαρμόζουν τις προδιαγραφές εμπορίας για τα αυγά που προβλέπονται στον κανονισμό (ΕΟΚ) αριθ. 2772/75 αντί για τις προδιαγραφές που προβλέπονται στον παρόντα κανονισμό.

Άρθρο 24

Ο παρών κανονισμός αρχίζει να ισχύει την 1η Οκτωβρίου 1990 εκτός από το άρθρο 4 παράγραφος 2 που εφαρμόζεται από 1ης Ιανουαρίου 1992.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 26 Ιουνίου 1990.

Για το Συμβούλιο

Ο Πρόεδρος

Μ. O'KENNEDY

[1] ΕΕ αριθ. L 282 της 1. 11. 1975, σ. 49.

[2] ΕΕ αριθ. L 128 της 11. 5. 1989, σ. 29.

[3] ΕΕ αριθ. L 282 της 1. 11. 1975, σ. 56.

[4] ΕΕ αριθ. L 212 της 22. 7. 1989, σ. 87.

--------------------------------------------------

ΠΑΡΑΡΤΗΜΑ

Πίνακας αντιστοιχίας

Κανονισμός (ΕΟΚ) αριθ. 2772/75 | Παρών κανονισμός |

Άρθρα 7 μέχρι 10 | διαγράφεται |

Άρθρο 11 | Άρθρο 7 |

Άρθρα 12 και 13 | Άρθρο 8 |

Άρθρο 14 | διαγράφεται |

Άρθρο 15 | Άρθρο 9 |

Άρθρο 16 | διαγράφεται |

Άρθρα 17 και 18 | Άρθρο 10 |

(Άρθρο 17 παράγραφος 1 πρώτο εδάφιο | Άρθρο 11) |

Άρθρο 19 | Άρθρο 12 |

Άρθρο 20 | Άρθρο 13 |

Άρθρο 21 | Άρθρο 14 και άρθρο 10 παράγραφοι 2 και 3 |

Άρθρο 22 | διαγράφεται |

Άρθρα 24 έως 32 | Άρθρα 16 έως 24 |

--------------------------------------------------